Raimund Hagelberg

Raimund Hagelberg (7. veebruar 1927 Tallinn – 17. juuli 2012) oli eesti majandusteadlane, Eesti Teaduste Akadeemia liige (1981).

 Elukäik 
1946. aastal lõpetas ta Tallinna 2. Keskkooli ning 1950. aastal Tallinna Polütehnilise Instituudi (majandusteaduskonnas), millele järgnes samas aspirantuur. 1954. aastal kaitses ta kandidaadi- ja 1967. aastal doktoritöö, mis mõlemad käsitlesid panganduse ja majandusanalüüsi probleeme. 

Aastatel 1953–1954 oli ta Teaduste Akadeemia Majanduse Instituudi nooremteadur, 1954–1982 Tartu Riikliku Ülikooli majandusteaduskonna vanemõpetaja, dotsent ja professor. 1995. aastast oli Raimund Hagelberg Tartu Ülikooli emeriitprofessor.

1981. aastal valiti ta Eesti Teaduste Akadeemia liikmeks majandusteaduse alal ning ta kuulus humanitaar- ja sotsiaalteaduste osakonda. Aastatel 1982–1990 oli ta Eesti NSV TA teaduslik peasekretär. 

Aastatel 1990–1995 oli R. Hagelberg Eesti Teadusfondi nõukogu liige, 1992–2001 Vabariigi Presidendi Akadeemilise Nõukogu liige, olnud ka Eesti Vabariigi teaduspreemiate komisjoni liige.

1985–1990 oli ta Eesti NSV Ülemnõukogu XI koosseisu liige, aastatel 1989–1992 Eesti Vabariigi Ülemnõukogu esimehe nõunik. 1990. aastal valiti R. Hagelberg Eesti Panga Nõukogu liikmeks, kellena töötas kuni 1998. aastani. Seejärel sai temast Eesti Panga nõunik.https://www.akadeemia.ee/wp-content/uploads/2020/02/hagelberg.pdf

Raimund Hagelberg suri 17. juulil 2012 ja on maetud Tallinna Metsakalmistule.

Teadustöö
Tema teadusuuringud olid suunatud ettevõtte majandusliku analüüsi metodoloogiale, rahanduse teooriale, ettevõtete rahandusele, haridusele, teaduse ja kõrgkooli ökonoomikale, majanduse üldteooriale, pangandusele ja krediidile. Tema teadlastee kulges paralleelselt õpetamisega Tartu Ülikoolis, kus põhiõppeaineks oli ettevõtete ja rahvamajanduse rahandus. See hõlmas rahaliste suhete kõiki põhivaldkondi kogu majandust läbivalt, nõudis põhjuslike seoste hindamist ja analüüsi ning edasiminekut üldistamist võimaldavate meetodite juurde. Tartu ülikoolis hakkas ta 1960. aastatel süvatähelepanu pöörama teadusfilosoofiale, teadusloole ja teaduse metodoloogiale. Taasiseseisvunud Eesti Vabariigis osales ta majanduse arengu põhialuste kavandamises, Eesti Panga taasrajamisel ja krooni kasutuselevõtmisel.

 Viited 

 Teosed 

 Ettevõtete töö majandusliku analüüsi põhiprintsiibid ja nende rakendamise spetsiifika põllumajandusettevõtetes. Tartu, 1966
 Põllumajandusettevõtete töö majanduslik analüüs. Tallinn, 1968
 Spetsialist, ühiskond, progress. Tallinn, 1973
 Rahandussuhted kaasajal (kaasautoritega), Tallinn, 1975
 Kõrgkool, ühiskond, progress. Tallinn, 1979
 Majandus, ühiskond, progress. Tallinn, 1982
 Majanduse ABC. Majandusleksikon kõigile (kaasautoritega). Tallinn, 1985
 Teadus, ühiskond, progress. Tallinn, 1986
 Eesti Pank 1939–1999 (koos Kaupo Pollisinskiga). Tallinn, 1999
 Raha meie elus. Tallinn, 2002
Jüri Jaakson Eesti riigi majanduse aluste rajajana. Tallinn, 2005
Rahaasjadest ja riigi rollist nende korraldamisel. Tallinn, 2007
 Elust ja endast. Esimesest Eesti Vabariigist... teise Eesti Vabariiki . Tartu, 2008

Tunnustus

 1973 – Tartu Ülikooli medal
 1979 – Eesti NSV teeneline teadlane
 1986 – Eesti Teaduste Akadeemia medal

2000 – Riigivapi III klassi teenetemärk

Kirjandus
 Maidla, M. Akadeemik Raimund Hagelberg, Eesti rahanduse isa. - Teaduste Akadeemia - Eesti kollektiivne aju. Tallinn, 2014, lk 737–744.

Välislingid
 Raimund Hagelberg Teaduste Akadeemia kodulehel

Kategooria:Eesti majandusteadlased
Kategooria:Eesti NSV XI Ülemnõukogu liikmed
Kategooria:Tartu Ülikooli majandusteaduskonna professorid
Kategooria:Eesti NSV Teaduste Akadeemia liikmed
Kategooria:Eesti Teaduste Akadeemia liikmed
Kategooria:Tallinna Tehnikaülikooli vilistlased
Kategooria:Tallinna Reaalkooli vilistlased
Kategooria:Riigivapi III klassi teenetemärgi kavalerid
Kategooria:Tööpunalipu ordeni kavalerid
Kategooria:Rahvaste Sõpruse ordeni kavalerid
Kategooria:Ordeni "Austuse märk" kavalerid
Kategooria:Eesti NSV teenelised teadlased
Kategooria:Metsakalmistule maetud
Kategooria:Sündinud 1927
Kategooria:Surnud 2012